साबू क्रीड़ांगन को सार्वजनिक कार्य में लेने के विरोध में उतरे शहरवासी
शहरके एकमात्र खेल मैदान साबू क्रीडांगन को बचाने के लिए शहरवासी और कई जनप्रतिनिधि खिलाडिय़ों के पक्ष में गए हैं। उन्होंने सोमवार को साबू क्रीडांगन पहुंचकर खिलाडिय़ों की मांग का समर्थन किया। बाद में एसडीएम से मिलकर समस्या बताई।
साबू क्रीड़ांगन में खेल के अलावा दूसरी गतिविधियां करने से स्थानीय खिलाडिय़ों और बच्चों को परेशानी आती है। इस मैदान पर कभी कार्यक्रम तो कभी वाहन खड़े करने से खिलाड़ी नियमित अभ्यास नहीं कर पा रहे हैं। इससे खेल प्रतिभाओं काे निखारने के अवसर नहीं मिल पा रहे हैं।
खिलाडिय़ों ने इस पर रविवार को मानव श्रृंखला बनाकर विरोध जताया था। सोमवार को शहर के कई जनप्रतिनिधि और आमजन भी साबू क्रीड़ांगन पहुंचे और इस खेल मैदान को बचाने के लिए हर संभव प्रयास का आश्वासन दिया। यहां से उपखंड कार्यालय पहुंचकर एसडीएम को इस समस्या से अवगत कराया और शहर के एकमात्र खेल मैदान को बचाने की गुहार लगाई। इस दौरान पूर्व पालिकाध्यक्ष विजय गौतम, पूर्व पालिका उपाध्यक्ष महेश श्रीवास्तव, पार्षद महावीर पोरवाल, जसविंदरसिंह, केएसएसएसआईए के सचिव अकलेश मेडतवाल, भाजपा के पूर्व प्रदेश कार्यकारिणी सदस्य वीरेंद्र जैन, कमलेश गोइन आदि भी मौजूद थे।
रामगंजमंडी। साबू क्रीड़ांगन को खेल मैदान ही रखने के पक्ष में जुटे शहरवासी और जनप्रतिनिधि।
hin_Deva hin_Deva hin_Deva hin_Deva hin_Deva